DA Den Europæiske Unions Tidende C 141/53

Sag anlagt den 10. april 2009 — Ningbo Yonghong Fasteners mod Rådet

(Sag T-150/09)

2009/C 141/109

Processprog: engelsk

Parter

Sagsøger: Ningbo Yonghong Fasteners Co. Ltd (ved lawyers F. Graafsma og J. Cornelis)

Sagsøgt: Rådet for Den Europæiske Union

Sagsøgerens påstande

— Annullation af Rådets forordning (EF) nr. 91/2009 om indførelse af en endelig antidumpingtold på importen af visse skruer, bolte, møtrikker og lignende varer af jern eller stål med oprindelse i Folkerepublikken Kina.

— Rådet tilpligtes at betale sagsøgerens omkostninger.

Søgsmålsgrunde og væsentligste argumenter

Sagsøgeren har nedlagt påstand om annullation af Rådets forordning (EF) nr. 91/2009 af 26. januar 2009 om indførelse af en endelig antidumpingtold på importen af visse skruer, bolte, møtrikker og lignende varer af jern eller stål med oprindelse i Folkerepublikken Kina (1) på grundlag af en påstået tilsidesættelse af artikel 2, stk. 7, litra b) og c), i forordning (EF) nr. 384/96 (2), og på grundlag af en åbenbart urigtig bedømmelse af de faktiske omstændigheder ved at afvise sagsøgerens ansøgningsskema om markedsøkonomisk behandling (»MET«).

Sagsøgeren har for det første gjort gældende, at Kommissionen undlod at tage stilling til MET inden for de i lovgivningen fastsatte frister i henhold til artikel 2, stk. 7, litra c), andet afsnit, i forordning (EF) nr. 384/96. Sagsøgeren har anført, at Kommissionen ved at tage stilling til MET, efter at den havde modtaget alle de oplysninger, der blev anmodet om i antidumpingproceduren, tilsidesatte den forpligtelse, som følger af ovennævnte bestemmelse, som skal sikre, at spørgsmålet om, hvorvidt en producent opfylder kriterierne om markedsøkonomisk behandling, ikke afgøres på grundlag af virkningen heraf på beregningen af dumpingmargenen.

Sagsøgeren har for det andet gjort gældende, at Rådet har anlagt et åbenbart urigtigt skøn ved at konkludere, at sagsøgerens omkostninger til det vigtigste råmateriale, valsetråd, ikke afspejlede markedsværdier, jf. artikel 2, stk. 7, litra c), i forordning (EF) nr. 384/96. Sagsøgeren gør gældende, at dette åbenbart urigtige skøn skyldes, at Kommissionen og Rådet har tilsidesat deres forpligtelser til at udvise agtpågivenhed og til god forvaltning ved ikke omhyggeligt og upartisk at undersøge alle de forhold, som stod til deres rådighed.

Sagsøgeren har endelig gjort gældende, at Rådets fortolkning af artikel 2, stk. 7, litra b) og c), i forordning (EF) nr. 384/96 udgør en uberettiget fortolkning og derfor en tilsidesættelse af den nævnte bestemmelse. Sagsøgeren har derudover gjort gældende, at Rådets fortolkning af artikel 2, stk. 7, litra b) og c), ikke alene ser bort fra den omstændighed, at vurderingen med henblik på markedsøkonomisk behandling skal foretages på virksomhedsspecifikt niveau, men Rådets fortolkning pålægger også en urimelig bevisbyrde. Derudover gør Rådets fortolkning ifølge sagsøgeren muligheden for at tilpasse de produktionsomkostninger, der fordrejes på grund af en særlig markedssituation i henhold til artikel 2, stk. 5, i forordning (EF) nr. 384/96, overflødig, og er som sådan i strid med forpligtelsen til at fortolke en fællesskabsbestemmelse i overensstemmelse med dens kontekst og formål.

(1) EUT L 29, s. 1.

(2) Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT 1996 L 56, s. 1).